L-Ewwel Pitazz – Paragrafi 381-390 Darba meta kont qiegħda nimmedita fuq l-ubbidjenza, smajt dan il-kliem: F'din il-meditazzjoni, is-saċerdot ( ) qiegħed jitkellem b'mod speċjali għalik. Kun af li Jiena qed nissellef xufftejh. Jiena ppruvajt nisma' kollox b'attenzjoni kbira u napplika kollox għal qalbi stess, bħalma nagħmel f'kull meditazzjoni. Meta s-saċerdot qal li ruħ ubbidjenti tkun mimlija bil-qawwa ta' Alla... Iva, meta inti tkun ubbidjenti, jiena nneħħilek id-dgħjufija tiegħek u npoġġi minflokha il-qawwa tiegħi. Jiena nistagħġeb ħafna li l-erwieħ ma jridux jagħmlu din il-bidla Miegħi. Għidt lill-Mulej, "Ġesu' dawwalli qalbi, għax inkella jiena wkoll ma nkunx nista' nifhem ħafna minn dan il-kliem." Jiena naf li qiegħda ngħix, mhux għalija nnifsi, imma għal numru kbir ta' erwieħ. Jiena naf li l-grazzji li ngħataw lili mhumiex għalija biss, imma għall-erwieħ. O Ġesu', l-abbiss tal-ħniena Tiegħek ġie mferragħ ġewwa ruħi, li hi abbiss tal-istess miżerja. Grazzi, Ġesu' tal-grazzji u l-biċċiet tas-Salib li Inti tagħtini f'kull waqt ta' ħajti. Fil-bidu tal-irtir, jiena rajt, fuq is-saqaf tal-kappella, lil Ġesu' msammar mas-Salib. Kien qiegħed iħares lejn is-sorijiet bi mħabba kbira, imma mhux lejhom kollha. Kien hemm tliet sorijiet li Ġesu' kien qed iħares lejhom b'ħarsa severa, ma nafx għal liema raġuni. Kulma naf hu, kemm hi ħaġa terribli li tiltaqa' ma' ħarsa bħal dik, li hi ħarsa ta' Mħallef sever. Dik il-ħarsa ma kenitx għalija, iżda xorta waħda kont paralizzata bit-terrur. Għadni nirtogħod jiena u nikteb dan il-kliem. M'ażżardajtx ngħidlu biss kelma waħda lil Ġesu'. Is-saħħa fiżika naqsitni, u ħsibt li ma kontx ser nibqa' ħajja sat-tmiem tal-konferenza. L-għada, erġajt rajt l-istess ħaġa, bħalma kont rajtha l-ewwel darba, u din id-darba ażżardajt inlissen dan il-kliem: "Ġesu', kemm hi kbira l-ħniena Tiegħek! Fit-tielet jum, dik il-ħarsa ta' tjubija kbira lejn is-sorijiet kollha, minbarra dawk it-tlieta reġgħet tenniet ruħha. Għamilt il-kuraġġ, li ġab il-qawwa tiegħu mill-imħabba tal-proxxmu, u għidt lill-Mulej, "Int, li Inti l-istess Ħniena, bħalma għidtli Inti stess, nitolbok bil-ħerqa, biex is-saħħa tal-ħniena Tiegħek, tħares bit-tjubija lejn dawn it-tliet sorijiet ukoll. U jekk dan ma jaqbilx mal-Għerf Tiegħek , qiegħda nitolbok din il-bidla: dawwar lejhom il-ħarsa ħanina li Int għandek għar-ruħ tiegħi, u ħalli l-ħarsa severa Tiegħek lejn dawk l-erwieħ iddur lejja. "Ġesu' mbagħad qalli dan il-kliem: Binti, għall-imħabba sinċiera u ġeneruża tiegħek, Jiena nagħtihom ħafna grazzji għalkemm huma mhumiex jitolbuhomli. Imma Jiena qed nagħmlu dan minħabba l-wegħda li għamiltlek. U f'dak il-waqt Huwa dawwar ħarsa ħanina wkoll lejn dawn it-tliet sorijiet. Qalbi qabżet bil-ferħ meta rajt it-tjubija ta' Alla. Meta jiena bqajt għall-adorazzjoni mid-disgħa sal-għaxra, erba' sorijiet oħrajn baqgħu wkoll. Meta rsaqt lejn l-altar u bdejt nimmedita fuq l-passjoni tal-Mulej Ġesu', uġigħ terribli f'daqqa waħda mlieli ruħi minħabba l-ingratitudni ta' ħafna erwieħ li qed jgħixu fid-dinja; imma dak li kkawżali uġigħ speċjali kien l-ingratitudni ta' erwieħ magħżulin b'mod speċjali minn Alla. M'hemm l-ebda idea jew xebh (li jista' jiddeskriviha). Meta rajt din l-ingratitudni mill-iktar kiefra, ħassejt bħallikieku qalbi ġiet imċarrta beraħ; saħħti naqsitni għal kollox, u waqajt fuq wiċċi, u ma ppruvajtx naħbi l-għajjat tiegħi. Kull darba li bdejt naħseb fuq il-ħniena kbira ta' Alla u l-ingratitudni tal-erwieħ, l-uġigħ nifidli qalbi, u fhimt kif din il-ħaġa kienet qiegħda tidrob il-Qalb l-iżjed ħelwa ta' Ġesu'. B'qalbi taqbad ġeddidt l-att tiegħi ta' offerta tiegħi nnifsi għall-midinbin. B'ferħ u xenqa għafast ma' xufftejja l-imrar tat-tazza li jiena nirċievi kuljum fil-Quddiesa. Dan huwa s-sehem li Ġesu' tani għal kull waqt, u ma nċedih lil ħadd. Sejra nfarraġ il-Qalb l-aktar ħelwa Ewkaristika l-ħin kollu u ndoqq melodiji armonjużi fuq il-kordi ta' qalbi. It-tbatija hija l-melodija l-aktar armonjuża minnhom kollha. Sejra nfittex bir-reqqa dak li jferraħlek lil Qalbek illum! Il-ġranet ta' ħajti m'humiex monotoni. Meta sħab iswed jiksi x-xemx, jiena nħabbat wiċċi mal-mewġ bħall-ajkla u ngħarraf lill-oħrajn li x-xemx mhijiex se tmut. Nħoss li Alla ser iħallini niġbed daqsxejn il-velijiet (tas-sema) sabiex l-art ma tiddubitax mit-tjubija Tiegħu. Alla mhux suġġett għall-eklissi jew għall-bidla. Huwa l-istess għal dejjem; xejn ma jista' jeħodha kontra r-rieda Tiegħu. Nħoss ġewwa fija qawwa li hija ikbar minn dik ta' bniedem. Inħoss kuraġġ u saħħa, grazzi għall-grazzja li tgħammar ġewwa fija. Nifhem lil dawk l-erwieħ li qegħdin ibatu kontra kull tama, għax jiena wkoll għaddejt minn dak in-nar. Imma Alla m'hu ser jagħtina (xejn) li ma nifilħux għalih. Spiss kelli ngħix nittama kontra kull tama, u mexxejt it-tama tiegħi 'l quddiem sakemm saret fiduċja sħiħa f'Alla. Jalla jiġrili dak li Huwa ordna sa minn dejjem. Prinċipju ġenerali Tkun ħaġa tassew kerha li reliġjuża tfittex serħan mit-tbatija. Araw x'bidla wettqu l-grazzja u r-riflessjoni fl-ikbar kriminal. Dan li qed imut għandu ħafna mħabba: "Ftakar fija meta tkun fil-ġenna." Indiema sinċiera tbiddel minnufih ir-ruħ. Il-ħajja spiritwali rridu ngħixuha bil-qalb u bis-sinċerita'. L-imħabba trid tkun reċiproka. Ladarba Ġesu' daq il-milja tal-imrar għalija, mela jiena, l-għarusa Tiegħu, naċċetta l-imrar kollu bħala prova ta' mħabbti għalih. Min jaf kif għandu jaħfer ikun qed iħejji għalih innifsu ħafna grazzji mingħand Alla. Daqskemm –il darba jiena nħares lejn is-Salib, daqshekk ieħor jiena naħfer b'qalbi kollha.
Djarju ta' Swor Fawstina – L-1 Pitazz (par.381-390)